b'\n_START_ARTICLE_\nSpermograma\n_START_PARAGRAPH_\nSpermograma (sperma + gr. gramma \xe2\x80\x93 \xc4\xafra\xc5\xa1as) \xe2\x80\x93 tai i\xc5\xa1sami vyro s\xc4\x97klos analiz\xc4\x97 (jos fizini\xc5\xb3 ir citologini\xc5\xb3 savybi\xc5\xb3, chemin\xc4\x97s sud\xc4\x97ties ir kt.), suteikianti galimyb\xc4\x99 nustatyti vyro geb\xc4\x97jim\xc4\x85 apvaisinti. Svarbiausios dominan\xc4\x8dios s\xc4\x97klos savyb\xc4\x97s: jos kiekis, spermatozoid\xc5\xb3 skai\xc4\x8dius, j\xc5\xb3 forma ir judrumas.\n_START_SECTION_\nReikalavimai\n_START_PARAGRAPH_\nPrie\xc5\xa1 darant spermogram\xc4\x85, vyras turi laikytis kai kuri\xc5\xb3 reikalavim\xc5\xb3: per pastar\xc4\x85sias 4\xe2\x80\x935 dienas iki tyrimo netur\xc4\x97ti lytini\xc5\xb3 santyki\xc5\xb3 ar masturbacijos, per \xc5\xa1\xc4\xaf laikotarp\xc4\xaf turi neb\xc5\xabti \xc4\xafvykusios poliucijos. Susilaikymo metu negalima vartoti alkoholio (net alaus), vaistini\xc5\xb3 preparat\xc5\xb3, nesimaudyti pirtyje ar vonioje (patartina praustis po du\xc5\xa1u). Laboratorijoje s\xc4\x97kl\xc4\x85 geriau paimti masturbuojantis arba nutrauktosios sueities b\xc5\xabdu, bet netinka sperma i\xc5\xa1 prezervatyvo, kadangi d\xc4\x97l s\xc4\x85ly\xc4\x8dio su prezervatyvo guma ar kitomis med\xc5\xbeiagomis, i\xc5\xa1 kuri\xc5\xb3 jis pagamintas, spermatozoidai praranda savo judrum\xc4\x85. Saugant sperm\xc4\x85 reikia vengti j\xc4\x85 pernelyg per\xc5\xa1aldyti, taip pat saugoti nuo Saul\xc4\x97s spinduli\xc5\xb3. Taip pat labai svarbu, kad visa ejakuliacijos metu i\xc5\xa1tek\xc4\x97jusi sperma patekt\xc5\xb3 \xc4\xaf m\xc4\x97gintuv\xc4\x97l\xc4\xaf: nors kurios porcijos (ypa\xc4\x8d pirmosios) nepatekimas \xc4\xaf m\xc4\x97gintuv\xc4\x97l\xc4\xaf gali \xc5\xbeymiai i\xc5\xa1kreipti tyrimo rezultatus. Laikytis reikalavim\xc5\xb3 ypa\xc4\x8d svarbu darant vyresnio am\xc5\xbeiaus ar spermatogenez\xc4\x97s problem\xc5\xb3 turintiems vyrams.'